**Oppstart av nye bydelslag**

**Vil du opprette et bydelslag i Bergen i ditt nærmiljø?**

På denne siden finner du noen tips til hvordan man kan gå fram for å opprette et bydelslag i SV, og hvilke formelle skritt man må ta når lokallaget skal stiftes og i etterkant av opprettelsen.

**1. Hvordan kan man gå fram?**

Som enkeltmedlem kan du ta initiativ til å starte et SV-bydelslag. I følge Bergen SV sin vedtekter kan en om 10 personer ønsker det, be om å få opprette et nytt bydelslag utover de 11 allerede definerte lagene. Et bydelslag er opprettet etter at stiftelsesmøte er holdt og lokallagsstyret i Bergen SV har godkjent opprettingen.

Man trenger bare tre medlemmer for å opprette et bydelslag, men det er kjekt å være flere. Dersom dere planlegger et oppstartsmøte kan **sekretariatet** hjelpe til med å sende ut invitasjon til medlemmene i området/bydelen.

Når man har nok folk som er interessert kan man innkalle til et stiftelsesmøte. Sett en dato og skaff et lokale. Det kan være fristende å arrangere det hjemme hos en av stifterne, men for å senke terskelen for nysgjerrige deltagere bør det arrangeres på et litt mer «tilgjengelig» sted som en kafé, det lokale biblioteket, eller i andre lokaler dere kan låne av organisasjoner eller andre. En kan også be om få bruke partikontoret i sentrum på St. Jakobsplass.

Så gjelder det å spre ordet: heng opp plakater, lag et facebook-arrangement og inviter venner og bekjente. En annonse i lokalavisen kan også være lurt. Mange steder finnes det også lokale «det-skjer»-facebookgrupper hvor dere kan dele arrangementet. Og i Bergen treffer du mange av våre aktive medlemmer i gruppen «Aktiv i Bergen SV».

Kanskje kan dere invitere en spennende innleder som trekkplaster? Dersom det er en sak som er viktig i lokalmiljøet kan det være lurt å fokusere på denne. Finnes det lokale aksjonsgrupper eller organisasjoner dere kan invitere?

**2. Stiftelsesmøte og det formelle**

På stiftelsesmøtet må det velges et styre. Dette styret må minimum bestå av tre personer. Det er viktig at det skrives en protokoll fra møtet som kan fungere som et stiftelsesdokument. Protokollen må inneholde liste over hvem som var til stede og hva dere vedtok.

[**Ta kontakt med lokallaget ved organisasjonskonsulent**.](https://bergen.sv.no/kontakt-bergen-sv/) Hen kan hjelpe til med både organiseringen og det formelle. Medlemmer fra lokallagstyret vil helt sikkert ønske å delta på møtet. Styret kan også hjelpe til med å invitere noen fra partiledelsen eller stortingsgruppen til møtet.

Her finner dere en mal for [**stiftelsesdokument**](https://www.sv.no/wp-content/uploads/2022/04/stiftelsesprotokoll-for-lokallag.docx).  
  
Lag også en arbeidsplan for bydelslaget med noen realistiske punkter for aktivitet og tiltak en vil gjennomføre det neste året.

**3. Oppfølging fra partiet**

**Hva gjør lokallagsledelsen?:**

* Hjelper til med tilgang til og opplæring i medlemsregisteret
* Hjelper til med å opprette laget i Zetkin og gi opplæring og tilganger
* Tilbyr tillitsvalgtskolering
* Involverer det nye bydelslaget i lokallagets aktiviteter
* Svarer på spørsmål om stort og smått

**4. Hva nå?**

**Kom i gang!**

* Sjekk ut forslag til [aktiviteter i ressursbanken](https://bergen.sv.no/aktiviteter-for-bydelslag/)
* Planlegg og inviter til medlemsmøter
* Legg aktiviteter i Zetk.in/app
* Spør bystyregruppen om det er lokale saker for ditt lag som er aktuelle